Omgesukkelde Bulle verneder WP | Netwerk24
James Verity-Amm wals oor die doellyn vir die Bulle se eerste drie in hul vermorseling van die Westelike Provinsie. Verity-Amm se drie het reeds in die derde minuut van die wedstryd gekom. Foto: Gallo Images
Jy hoef nie veel van rugby te geweet het om voor afskop op grond van die spanlyste die som te maak dat die Bulle die Westelike Provinsie Woensdagaand in die DHL-stadion in Kaapstad sou klop nie.
Wat wel verras het, is die gemak waarmee Gert Smal se troepe die tuisspan met 40-21 verneder het. Die Bulle het teen die tyd wat hulle hul vierde drie gedruk het 'n punt vir al 28 verstreke minute op die telbord gehad.
Die Pretorianers se oorheersing was van die eerste afskop af. Hulle het die bal gemaklik terug gewen en meedoënloos aangeval totdat James Verity-Amm in die derde minuut hul eerste drie aangeteken het.